આજે ભારતના પ્રધાનમંત્રી શ્રી નરેન્દ્રભાઈ મોદી પરમ પૂજ્ય પ્રમુખસ્વામી મહારાજનાં ચરણોમાં ભાવશ્રદ્ધાંજલિ અર્પણ કરવા માટે તીર્થધામ સારંગપુર ખાતે પધાર્યા હતા. દિલ્હીમાં લાલકિલ્લા પર ધ્વજવંદન કરીને માનનીય પ્રધાનમંત્રીશ્રી સીધા જ હવાઈ માર્ગે સારંગપુર આવી પહોંચ્યા હતા. બરાબર 11-55 વાગ્યે તેઓ સારંગપુર પહોંચ્યા હતા. ગુરુમંડપમમાં પ્રમુખસ્વામી મહારાજનો પાર્થિવ દેહ સૌનાં દર્શન માટે વિરાજીત કરવામાં આવ્યો છે. ત્યાં પહોંચીને માનનીય પ્રધાનમંત્રીશ્રી થોડીક ક્ષણો સુધી તેમનાં ચરણોમાં પલાંઠી સાથે બેસીને અશ્રુભીની આંખે વંદન કરતા રહ્યા હતા. વૈદિક શાંતિપાઠના ગાન વચ્ચે પ્રધાનમંત્રીશ્રીએ પ્રમુખસ્વામી મહારાજનાં ચરણે પુષ્પાંજલિ અર્પણ કરી હતી. પ્રમુખસ્વામી મહારાજની પરિક્રમા કરીને તેઓએ આરતી ઉતારી હતી.